Gingerbread cookies με μελάσα
Είναι τα κλασικά μπισκότα με τζίντζερ και μελάσα, διακοσμημένα με γλάσο, που φτιάχνουν σε όλη τη βόρεια Ευρώπη και την Αμερική τα Χριστούγεννα.
250 γρ. βούτυρο αγελάδος, κομμένο σε κύβους, 220 γρ. ζάχαρη κρυσταλλική, 2 αυγά, μεσαίου μεγέθους, κατά προτίμηση βιολογικά, 1 φλιτζάνι τσαγιού μελάσα (σε μεγάλα σούπερ μάρκετ ή σε καταστήματα με είδη υγιεινής διατροφής και βιολογικά προϊόντα), 4 κουτ. γλυκού φρέσκο τζίντζερ, τριμμένο ή 2 κουτ. γλυκού σε σκόνη, 750 γρ. αλεύρι για όλες τις χρήσεις, 1 κουτ. γλυκού μαγειρική σόδα, 1/2 κουτ. γλυκού μπέικιν πάουντερ, 3 κουτ. γλυκού κανέλα σε σκόνη, 1 κουτ. γλυκού γαρίφαλο σε σκόνη, 2 ασπράδια από μεσαίου μεγέθους αυγά, 4 φλιτζ. τσαγιού ζάχαρη άχνη + λίγη ακόμη, αν χρειαστεί, 1 κουτ. σούπας χυμός λεμονιού + λίγος ακόμα, αν χρειαστεί, μερικές σταγόνες από εκχύλισμα βανίλιας (προαιρετικό - το βρίσκουμε σε φιαλίδια σε μεγάλα σούπερ μάρκετ και μπαχαράδικα)
Για να φτιάξουμε gingerbread cookies, προθερμαίνουμε τον φούρνο στους 160° C.Χτυπάμε στον κάδο του μίξερ με το φτερό το βούτυρο με τη ζάχαρη, μέχρι να αφρατέψουν και σταδιακά προσθέτουμε τα αυγά, τη μελάσα και το τζίντζερ.Σε ένα μπολ κοσκινίζουμε το αλεύρι, τη σόδα, το μπέικιν πάουντερ, την κανέλα και το γαρίφαλο και τα προσθέτουμε σιγά- σιγά στο μείγμα, συνεχίζοντας το χτύπημα μέχρι να γίνει μια ενιαία ζύμη.Τη βάζουμε σε μια επιφάνεια, ανάμεσα σε δύο κόλλες αντικολλητικό χαρτί, και την ανοίγουμε με τον πλάστη σε φύλλο πάχους 0,5 εκ. Κόβουμε μπισκότα χρησιμοποιώντας τους ειδικούς κόφτες (κουπάτ) που θα βρούμε στο εμπόριο σε διάφορα σχέδια.Καλύπτουμε τη λαμαρίνα του φούρνου με αντικολλητικό χαρτί και μεταφέρουμε εκεί τα μπισκότα. Ψήνουμε τα μπισκότα στους 160° C για 20 λεπτά περίπου και τα αφήνουμε να κρυώσουν καλά.Χτυπάμε όλα τα υλικά στο μίξερ με το σύρμα, έως ότου ομογενοποιηθούν. Αν το γλάσο είναι πολύ αραιό, προσθέτουμε λίγη ακόμα άχνη, ενώ, αν είναι σφιχτό και δεν ρέει, προσθέτουμε χυμό λεμονιού (είναι απαραίτητος για να μην κιτρινίσει το γλάσο).Φτιάχνουμε ένα αυτοσχέδιο κορνέ, τυλίγοντας σε χωνί ένα τετράγωνο κομμάτι λαδόκολλας διαστάσεων περίπου 15x15 εκ.Αδειάζουμε μέσα στο κορνέ το γλάσο και κόβουμε λίγο τη μύτη.Σχηματίζουμε το περίγραμμα των μπισκότων ή γραμμές, βούλες κ.ά. με γλάσο, αφήνουμε λίγο να σταθεροποιηθεί και σερβίρουμε τα μπισκότα. 
Αλεύρι (ζύμες),Χριστούγεννα